b'\n_START_ARTICLE_\nGos d\'aig\xc3\xbces espanyol\n_START_SECTION_\nHist\xc3\xb2ria\n_START_PARAGRAPH_\nEl gos d\'aigua espanyol \xc3\xa9s el tronc principal i l\'origen de gaireb\xc3\xa9 totes les races de gos d\'aigua d\'Europa (Barbet, water spaniel -pr\xc3\xa0cticament extingit-, gos d\'aigua portugu\xc3\xa8s, canitx franc\xc3\xa8s, Lagotto romagnolo, gos d\'aigua irland\xc3\xa8s, Spaniel holand\xc3\xa8s, el nou gos d\'aigua cant\xc3\xa0bric, etc.)._NEWLINE_Existeixen diverses teories sobre l\'origen del Gos d\'aigua espanyol. La m\xc3\xa9s acceptada considera que \xc3\xa9s una ra\xc3\xa7a arcaica introdu\xc3\xafda a Europa durant la invasi\xc3\xb3 isl\xc3\xa0mica de la pen\xc3\xadnsula Ib\xc3\xa8rica iniciada l\'any 711. Naturalment va entrar pel sud establint-se a Andalusia on es va procrear i es va assentar per tot el territori d\'Al-\xc3\xa0ndalus. Diversos segles despr\xc3\xa9s a trav\xc3\xa9s de camins ramaders i vies fluvials va arribar a altres pa\xc3\xafsos d\'Europa Occidental (Portugal, It\xc3\xa0lia, Flandes, Anglaterra, Irlanda, etc.), on segurament es van barrejar formant grups afins._NEWLINE_Antics documents (segles XIV, XVI i XVII) ens parlen ja de la pres\xc3\xa8ncia massiva de gossos d\'aigua espanyols a Sevilla, al seu port del riu Guadalquivir i a les seves maresmes._NEWLINE_La distribuci\xc3\xb3 geogr\xc3\xa0fica majorit\xc3\xa0ria del "gos d\'aigua espanyol" se centra tradicionalment a Andalusia i Extremadura. Abans del seu reconeixement oficial com a ra\xc3\xa7a, aquests gossos han rebut diversos noms populars segons la zona. A Andalusia reben el nom de "gos turc andal\xc3\xbas" i a Extremadura "Churrino". Les funcions tradicionals del gos d\'aigua espanyol han estat la de gos pastor, gos de ca\xc3\xa7a i ajudant de pescadors._NEWLINE_A causa de la seva gran polival\xc3\xa8ncia avui dia \xc3\xa9s utilitzat en m\xc3\xbaltiples feines campestres, urbanes i esportives. Aix\xc3\xad, trobem gossos: careadors, pescadors, ca\xc3\xa7adors, de salvament (unitats de bombers), contra la droga en duanes (Policia i Gu\xc3\xa0rdia Civil), detectant esquers enverinats (Agent Forestal), per a ter\xc3\xa0pies (psicoterapeutes, psic\xc3\xb2legs, hospitals...), per a proves de treball, obedi\xc3\xa8ncia i agilitat i, per descomptat, en la seva majoria s\xc3\xb3n de companyia.\n_START_SECTION_\nReconeixement i normalitzaci\xc3\xb3 de la ra\xc3\xa7a\n_START_PARAGRAPH_\nMalgrat ser una ra\xc3\xa7a d\'origen antic i incert, la cinologia oficial espanyola no va mostrar inter\xc3\xa8s per ella fins a principis de la d\xc3\xa8cada de 1980. El 1982, despr\xc3\xa9s de la seva presentaci\xc3\xb3 en l\'Exposici\xc3\xb3 Canina Mundial de Val\xc3\xa8ncia, la Reial Societat Canina d\'Espanya la va recon\xc3\xa8ixer com a ra\xc3\xa7a provisionalment acceptada, es va elaborar el seu primer est\xc3\xa0ndard i es va obrir el registre inicial de la ra\xc3\xa7a. En aquest registre es van incloure 49 exemplars, en la seva majoria provinents de Cadis, Sevilla i M\xc3\xa0laga, encara que tamb\xc3\xa9 es van registrar exemplars de la Serralada Cant\xc3\xa0brica i Extremadura. El 1985 la RSCE va recon\xc3\xa8ixer la ra\xc3\xa7a de forma definitiva. No obstant aix\xc3\xb2, el gos d\'aigua cant\xc3\xa0bric, sense haver estat reconegut per la Reial Societat Canina d\'Espanya ni per la Federaci\xc3\xb3 Cinol\xc3\xb2gica Internacional, va ser catalogat com a ra\xc3\xa7a independent pel Comit\xc3\xa8 de Races del Ministeri de Medi ambient el 22 de mar\xc3\xa7 de 2011._NEWLINE_En l\'\xc3\xa0mbit internacional la Federaci\xc3\xb3 Cinol\xc3\xb2gica Internacional va admetre la ra\xc3\xa7a de forma provisional el 1986, podent presentar-se des de llavors a concursos per\xc3\xb2 sense opcions a obtenir el CACIB (Certificat d\'Aptitud de Campi\xc3\xb3 Internacional de Bellesa). El 1999, durant l\'assemblea celebrada a M\xc3\xa8xic amb motiu del Campionat Mundial, la ra\xc3\xa7a va ser definitivament acceptada per la FCI, podent competir des de llavors pel CACIB i obtenir aix\xc3\xad el t\xc3\xadtol de Campi\xc3\xb3 Internacional.\n_START_SECTION_\nAparen\xc3\xa7a\n_START_PARAGRAPH_\nPoden tenir una gran varietat de colors. Els colors poden ser negre s\xc3\xb2lid, beix, marr\xc3\xb3 o blanc; bicolor on el segon color \xc3\xa9s el blanc, o multicolor. El gos d\'aigua espanyol \xc3\xa9s de mida mitjana, \xc3\xa9s un gos atl\xc3\xa8tic i robust, lleugerament m\xc3\xa9s llarg que alt. El cap \xc3\xa9s fort i portat amb eleg\xc3\xa0ncia. El crani \xc3\xa9s pla i la part superior \xc3\xa9s paral\xc2\xb7lela amb la part superior del morro. El nas i la part de la cara s\xc3\xb3n del mateix color que la part m\xc3\xa9s fosca del cos. Els ulls s\xc3\xb3n expressius, de color avellana, castany o marr\xc3\xb3 fosc. Les orelles s\xc3\xb3n caigudes a l\'al\xc3\xa7ada mitjana del crani i s\xc3\xb3n triangulars.\n_START_SECTION_\nTemperament\n_START_PARAGRAPH_\nEl gos d\'aigua espanyol \xc3\xa9s diligent, lleial, afectu\xc3\xb3s i intel\xc2\xb7ligent. Tenen uns instints naturals de guarda i ca\xc3\xa7a molt forts, dirigint-los per esdevenir els guardians de les seves cases. Li agrada la feina i el joc. El seu cos atl\xc3\xa8tic i la seva naturalesa laborable dura i extrema els dirigeix a exercir qualsevol nombre de tasques. Poden ser cauts amb desconeguts, i \xc3\xa9s millor que tinguin una socialitzaci\xc3\xb3 primerenca i continuada amb una varietat de persones i altres animals, \xc3\xa9s essencial per un gos equilibrat i sociable. Una socialitzaci\xc3\xb3 bona a una edat molt primerenca els ajuda a cohabitar amb nens petits.\n_START_SECTION_\nFuncionalitat\n_START_PARAGRAPH_\nEl gos d\'aigua espanyol pertany segons la classificaci\xc3\xb3 de la FCI al grup VIII, secci\xc3\xb3 3\xc2\xaa, \xc3\xa9s a dir, \xc3\xa9s considerat com un gos de cobrament i m\xc3\xa9s concretament un gos d\'aigua. No obstant aix\xc3\xb2, tradicionalment ha estat utilitzat com a gos pastor, en la conducci\xc3\xb3 de bestiar ov\xc3\xad i capr\xc3\xad, aix\xc3\xad com en el porc\xc3\xad i bov\xc3\xad._NEWLINE_A causa de la seva gran capacitat per a l\'aprenentatge actualment \xc3\xa9s utilitzat pels cossos de bombers espanyols en els seus equips de salvament i rescat, havent intervingut exemplars d\'aquesta ra\xc3\xa7a en els desastres produ\xc3\xafts per l\'hurac\xc3\xa0 Mitch. Tamb\xc3\xa9 \xc3\xa9s possible veure\'ls en companyia de la Gu\xc3\xa0rdia Civil en cerca de drogues i explosius en aeroports, ports i duanes._NEWLINE_Dins de l\'esport can\xc3\xad, els gossos d\'aigua espanyols estan aconseguint un lloc al m\xc3\xb3n de l\'agility, amb alguns campions d\'Espanya i el subcampionat mundial a Finl\xc3\xa0ndia de l\'Elit d\'Ubrique. L\'agility no consisteix en una prova de treball cl\xc3\xa0ssica en la qual solament poden participar exemplars de ra\xc3\xa7a, sin\xc3\xb3 que \xc3\xa9s m\xc3\xa9s aviat una combinaci\xc3\xb3 entre competici\xc3\xb3 i espectacle oberta a tota classe de gossos. El propietari tamb\xc3\xa9 participa en la prova acompanyant al seu gos. S\xc3\xb3n determinants la cooperaci\xc3\xb3 i la bona amistat entre els components de l\'equip (gossos i persones)._NEWLINE_Gr\xc3\xa0cies al seu aspecte de peluix, aix\xc3\xad com al seu car\xc3\xa0cter actiu, intel\xc2\xb7ligent, alegre i equilibrat, ha aconseguit un lloc dins de les races de companyia, molt valorat al nord d\'Europa i als Estats Units.'